Тыркуем ит Адыгэ Хасэмэ афэкIоу Адыгеим и Президент иджэпсалъ » NatPress.NET - Национальное Агентство Новостей России\nNatPress.NET - Национальное Агентство Новостей России » Адыгея » Общество » Тыркуем ит Адыгэ Хасэмэ афэкIоу Адыгеим и Президент иджэпсалъ\n23:26 Среда 0 3 325\nОбщество 3 325 0\n20.10.2010 – 15:10 – Натпресс\nАдыгэ Республикэм ис цIыфхэм ацIэкIи сэ сшъхьэкIи гуфэбэныгъэ хэлъэу шIуфэс шъосэхы Тыркуем и Адыгэ хасэхэм я Зэфэс хэлажьэхэрэм.\nСэ зэрэслъытэрэмкIэ, зыщыпсэурэ хэгъэгум, чIыпIэмэ ямылъытыгъэу, адыгэ пстэумкIи анахь пшъэрылъ шъхьаIэу тиIэр тилъэпкъыбзэ, тишэн-зэхэтыкIэхэр, ти Адыгэ Хабзэ зылъэпсэ цIыфыгъэ шэпхъэ дахэхэр, тилъэпкъ изыкIыныгъэ къэтыухъумэнхэр ары.\nНасыпычъагъэкIэ Тыркуе зихэгъэгу хъугъэ адыгэхэм охътэ шIукIае тешIагъэми, лъэпкъ нэшэнэ анахь дэгъухэр къаухъумэнхэ алъэкIыгъ, нэмыкI лъэпкъхэу зыхэфагъэхэм агурыIохэу, мамырэу адэпсэух, ащ дакIоу я Хэкужъ фыряIэ шIулъэгъу инми къыкIырагъэчырэп.\nМы аужырэ илъэсипшIым щыIэныгъэм фэхъугъэ демократическэ зэхъокIыныгъэхэм лъэпкъым зиужьыжьынымкIэ зыфэдэ къэмыхъугъэ амалхэр къатыгъэх.\nЩынэгъончъагъэмкIэ, экономикэ ыкIи культурнэ зэдэлэжьэныгъэмкIэ Урысые Федерациемрэ Тыркуемрэ непэ стратегическэ гъусэшIу зэфэхъугъэх.\nТихэгъэгухэм политикэмкIэ азыфагу илъ хъугъэ зэфыщытыкIэшIухэр анахьэу шIуагъэкIэ зыфэплъэгъунэу зытефэхэрэр Урысые Федерацием и Президентэу Д.А. Медведевыр, Тыркуем и Президентэу Абдулла Гюль, Урысыемрэ Тыркуемрэ я Правительствэхэм япащэхэу В.В. Путинымрэ Р.Т. Эрдоганрэ арых.\nТэ, Кавказым ыкIи IэкIыб къэралхэм ащыпсэурэ адыгэхэм, типшъэрылъ ин дгъэцакIэзэ, зыкIыныгъэрэ зэгурыIоныгъэрэ тазыфагу илъэу тихэгъэгухэр тапэкIи экономикэм, культурэм, политикэм алъэныкъокIэ нахь зэпэблагъэ хъунхэм тиIахьышIу хэтшIыхьан фае. Мамырныгъэ, зэгурыIоныгъэ, щынэгъончъагъэ ыкIи зыпкъ итыныгъэ тазыфагу илъыхэмэ ары тилъэпкъ шIоигъоныгъэхэр дгъэцэкIэнхэ зытлъэкIыщтыр.\nАнахьэу зызыфэзгъазэ сшIоигъор Тыркуем ис адыгэ ныбжьыкIэхэр ары. Тилъэпкъ игугъапIэ къыдэхъунымкIэ шъоры анахьэу пшъэдэкIыжьышхо зыхьырэр. Тызэрыгушхорэ тятэжъ пIашъэхэм щысэ атешъух!\nСыгу къыздеIэу сышъуфэлъаIо псауныгъэ пытэ, насып, щыIэкIэ-псэукIэ дэгъу шъуиIэнэу, мамырныгъэм, шIум ыкIи зэфагъэм шъуафэлэжьэнэу!